google/wiki40b huggingface dataset:
יהודה אפרוני

ביוגרפיה

אפרוני נולד לאברהם ומינה בתל אביב וסיים את לימודיו התיכוניים בגמנסיה הרצליה. שירת בגדוד "באר שבע" בפלמ"ח, היה חבר לתקופה קצרה בלהקת הצ'יזבטרון, ושירת אחר כך בלהקה הצבאית "הכרמל". שם הכיר את רעייתו לעתיד, אולי שוקן.

קריירה

ב-1951 התקבל לתיאטרון "הבימה", אולם שנתיים אחר-כך נסע ללמוד משחק באקדמיה למוזיקה ולאמנויות הדרמה של לונדון (L.A.M.D.A). ב-1956, לאחר שסיים את לימודיו, חזר לישראל ושב לצוות שחקני "הבימה". 
בשנת 1966 השתתף במחזמר "אוליבר!" ב"הבימה". בהמשך, עוד באותו תיאטרון, גילם את יאגו בהצגה "אותלו", גילם את בסניו בהצגה "הסוחר מוונציה", גילם את החמור בהצגה "חלום ליל קיץ", גילם את פורד בהצגה "נשי וינדזור העליזות", גילם את ארגון בהצגה "החולה המדומה", גילם את סר טומי בהצגה "הלילה השנים-עשר", גילם את פיליפ בהצגה "הכל יחסי", גילם מטורף בהצגה "חקירה חוזרת בדבר מותו של אנרכיסט מפוקפק", גילם את ג'ק בהצגה "יומן חוף ברייטון", גילם את אלברט איינשטיין בהצגה "הפיזיקאים", גילם את מרוין קנט בהצגה "האחיות רוזנצוויג", גילם את ג`רי ווקסלר בהצגה "הקוסם מברוקלין", גילם את מר קלמפר בהצגה "הבחורים בדלת ממול", גילם את הצדיק בהצגה "הדיבוק". כמו כן השתתף בהצגות: "יוליוס קיסר"; "ז'אן דארק", "מלחמה ושלום"; "מראה מעל הגשר"; "שידוכין"; "בית הלל"; "השחף"; "בגדי המלך"; "אירמה לה דוס"; "כובע הקש האיטלקי"; "הו, הו, יוליה!"; "תעלולי נישואין"; "נורה"; "היום בו חטפו את האפיפיור"; "אני רב החובל"; "הקיץ" ו"המפקח בא".
זכה בפרס אקו"ם ב-1982 על משחקו בהצגה "מותו של אנרכיסט מפוקפק" בהבימה.
בשנות ה-70 השתתף בכמה סרטי קולנוע ישראלים והחל מאמצע שנות ה-70 החל להופיע בהפקות אמריקאיות של ידידו מן השירות הצבאי מנחם גולן. בשנות ה-80 החל לדבב בסרטי אנימציה שונים במקביל למשחקו בסרטים, ובתקופה זו לא שיחק בתיאטרון. לקראת פרישתו לגמלאות בתחילת שנות ה-90 חזר לשחק בהבימה.
בתיאטרון בית ליסין שיחק בהצגה "שבעה".
בתיאטרון חיפה: ב-1967 גילם את קולונל פיקרינג בהצגה "פיגמליון", ושיחק בהצגה "ציפור הנעורים המתוקה".
בתיאטרון באר שבע שיחק בהצגה "ברוקלין בוי" וגילם את אגאון בהצגה "קומדיה של טעויות".
בתיאטרון הספרייה במרץ 2016
שיחק לסירוגין (עם השחקן אלברט כהן) בהצגה "רביעייה", שביים רועי הורביץ לפי ספר של דן קלאנזי, לצד אילן דר, מרים זוהר וליא קניג, לאחר כחצי שנה הוא פרש מההצגה בשל מצבו הרפואי.
היה נשוי לזמרת האופרה והשחקנית אולי שוקן, ממנה נולדו לו בן ובת. לאחר שהתאלמן נישא בשנית לרבקה. ב-12 באפריל 2017, נפטר אפרוני ממחלת הסרטן ונטמן בבית העלמין האלטרנטיבי "מנוחת עולם" בנתניה.
השריה

השריה היא דרך הכנה של מזון בנוזל, לרוב בשר. השריה יכולה לבוא כשלב מוקדם של הכנת בשרים ועופות לבישול או צלייה או כהכנה יחידה למזונות מסוימים.
הבשרים מושרים בנוזל הנקרא מרינדה, משרה או תַּחְמִיץ.
שינטי

שינטי (באנגלית: Shinty; בגאלית סקוטית: Camanachd, Iomain) משחק קבוצתי תחרותי המשוחק באמצעות מקלות וכדור. במשחק משחקים כיום בעיקר בהיילנדס הסקוטיים ובקרב מהגרי ההיילנדס בערים הגדולות, אך בעבר היה נפוץ יותר בכל רחבי סקוטלנד, ואף שוחק זמן רב גם באנגליה ובמקומות נפוצים בהם חיו מהגרים סקוטיים.
מטרת המשחק היא לגלגל כדור (במקור מעץ) לעבר שער תוך שימוש במקלות, בדומה להוקי שדה. למרות הדמיון הרב בין שינטי להוקי שדה, בין שני המשחקים מספר הבדלים עיקריים: בשינטי יכול השחקן לשחק כשהכדור באוויר וכן להשתמש בשני צידי המקל, ששמו "קמן" (caman) והוא עשוי עץ ונטוי בשני קצותיו, בעוד בהוקי שדה לא ניתן לשחק בעת הכדור באוויר וניתן להשתמש בצד אחד בלבד של מקל המשחק. במקל ניתן להשתמש גם לתיקול ולחסימת שחקנים אחרים, וניתן להשתמש גם בגוף השחקן על מנת לתקל ולחסום.
המשחק מגיע ממקור זהה למשחק האירי הרלינג ולמשחק הוולשי באנדו (bando), אך התפתחו בו חוקים ייחודיים למשחק. חוקי המשחק מפוקחים ונהגים בידי הגוף המנהל למשחק, אגודת הקמנכק (Camanachd Association). על בסיס השינטי פותח משחק בשם "שינטי-הרלינג", שהוא בעל חוקים המורכבים מחוקי שני המשחקים, והוא מאפשר לסקוטלנד ולאירלנד לשחק ביניהן מדי שנה משחקים בינלאומיים.
אוסקר מורגנשטרן

חייו

מורגנשטרן נולד בגרליץ, במחוז שלזיה בגרמניה. את התואר דוקטור במדע המדינה קיבל בשנת 1925 מאוניברסיטת וינה. בשנת 1935 התמנה לפרופסור לכלכלה באוניברסיטה זו. כיהן גם כיועץ לבנק הלאומי האוסטרי ולמשרד המסחר האוסטרי.
ב-1938, עם השתלטות הנאצים על אוסטריה, הודח ממשרתו בשל דעותיו הפוליטיות, ועבר לארצות הברית. הצטרף לאוניברסיטת פרינסטון, בה שימש כפרופסור לכלכלה עד שנת 1970, אז עבר לאוניברסיטת ניו יורק וכיהן שם עד מותו.
ידוע במיוחד בכך שבשנת 1944 פרסם יחד עם ג'ון פון נוימן את הספר "Theory of Games and Economic Behavior", המסמן את ראשיתה של תורת המשחקים כתחום עצמאי.
מגלשה

מַגְלֵשָׁה היא מתקן משחקים הנפוץ בגני משחקים בכל רחבי העולם, וכן במגרשי גני ילדים ובתי ספר.
המגלשות עשויות ממגוון חומרים, בעיקר חומרים פלסטיים אך גם מעץ, מתכת או פיברגלאס. משטח המגלשה חלק כדי לאפשר החלקה. צורתן כצורת מסילה מוארכת המונחת על גבי משטח מוגבה וממנו יורדת המסילה למשטח נמוך יותר, דבר המאפשר גלישה בישיבה או בשכיבה במורד המסילה. סולם, מדרגות או חבל טיפוס מאפשרים גישה למשטח העליון של המגלשה.
מגלשות יכולות להיות מעוקלות ובעלות צורות שונות. מגלשות בטיחותיות יותר בנויות כצינור סגור או סגור למחצה כדי למנוע סכנת נפילה מגובה.
ראיין הרסט

ביוגרפיה

הרסט נולד בסנטה מוניקה לקנדס קניצ'קי ולשחקן ריק הרסט. החל את דרכו כשחקן אורח בסדרות טלוויזיה והתגלה בסוף שנות ה-90 בסרטים "הדוור" של קווין קוסטנר", "להציל את טוראי ראיין" בתור החייל החירש אשר מכווין את סרן מילר (טום הנקס) אל טוראי ראיין ובדרמה הקומית "פאץ' אדמס".
בשנת 2000 התפרסם לראשונה כשחקן ראשי בדרמת הפוטבול "לזכור את הטיטאנים" בה שיחק בתפקיד גארי ברטייר קפטן קבוצת הפוטבול של תיכון טי. סי. ויליאמס.
ב-2002 הופיע הרסט בדרמת המלחמה "חיילים היינו" בתפקיד סמל ארני סבאג'.
שנתיים מאוחר יותר, בשנת 2004, שיחק בקומדיית הפשע של האחים כהן, "לחסל את הליידי" בתפקיד לאמפ האדסון, החסון והטיפש שבחבורת הגנבים של פרופסור דור (טום הנקס).
כשחקן טלוויזיה זכה הרסט להערכה רבה על הופעותיו בסדרות "מפגשים" של סטיבן ספילברג, בה שיחק בתפקיד טום קלארק, ו"ילדי האנרכיה" בתפקיד אופי ווינסטון, בנו של אחד ממקימי המועדון וחבר במועדון האופנועים "ילדי האנרכיה".
הרסט נשוי לשחקנית מולי קוקסון.
מחוז מרכז-צפון (בורקינה פאסו)

גאוגרפיה

המחוז כולל שלושה נהרות עיקריים : הוולטה האדום, הוולטה השחור והוולטה הלבן. מזג האוויר במחוז הוא בדרך כלל חם לצד הגשמים היורדים במקום. העונה היבשה במחוז היא בדרך כלל מאוקטובר עד מאי, והגשמים שכיחים יותר מיוני עד ספטמבר. מרקם הקרקע במחוז הוא נקבובי. הגובה הממוצע במחוז נע בין 200–300 מטרים מעל פני הים. ממוצע הגשמים באזורים הצפוניים של המחוז מגיעים לגובה של כ-25 ס"מ לעומת האזורים הדרומיים שהגשמים מגיעים לגובה 100 ס"מ.

דמוגרפיה

נכון לשנת 2010, האוכלוסייה במחוז עמדה על 1,334,860 כאשר הנשים מהוות כ-52.97%. המחוז מהווה כ-8.49% מסך האוכלוסייה במדינה. נכון לשנת 2007, כ-70% מהאוכלוסייה כוללת אנשים העובדים, 22% מועסקים, 15.1% לא עובדים ו-0.7% מובטלים. באותה שנה, סך אוכלוסיית תלמידי בית הספר במחוז הגיעה לסך 230 תלמידים כאשר מתוכם 118 בנים ו-112 בנות.
אברהם צבי קלוגר

הרב אברהם צבי קלוגר  (נולד בג' בסיוון תשכ"ח, 30 במאי 1968) הוא משפיע חסיד ברסלב, ראש קהילת "נזר ישראל" בבית שמש.

קורות חייו

נולד בירושלים לשמעון יהושע קלוגר, חסיד צאנז. נשוי לבתו של מרדכי יהודה הרצל בנו של המשפיע החב"די הרב פנחס הרצל. אחיו הוא משה מנחם קלוגר, מנהל מוסדות קבר רחל.
למד בבחרותו בישיבת צאנז בנתניה. לאחר חתונתו התגורר בירושלים ולאחר מכן עבר לבית שמש. בסביבות שנת תשנ"ה התחיל ללמוד את תורת ברסלב אצל הרב ניסן דוד קיוואק. במהלך השנים עזב את הכולל והחל ללמוד באופן עצמאי, בעיקר את תורת חב"ד, ברסלב וספרי חסידות כלליים. במקביל העמיק את ידיעותיו בקבלה. לאחר שרכש ידיעות רחבות בספרי חסידות החל למסור שיחות בסעודה שלישית בבית הכנסת ברסלב בבית שמש. בסביבות שנת תש"ס החל למסור שיעורים ושיחות לחסידים. בסביבות שנת תשס"ד פתח בית מדרש וכולל בבית שמש בשם נזר ישראל.

קהילת נזר ישראל

בקהילה יש כיום כמה מאות חסידים מכל העולם ועוד מאות אוהדים. מדי ראש השנה נוסע קלוגר עם חסידיו לאומן ומקיים שם מניין עצמאי. כותב ומעבד שיחותיו הוא תלמידו הסופר הרב ברוך לב. במשך שנתיים פרסם הרב לב בהמודיע מדור בשם 'דברי חכמים בנחת' ובו שיחות מהרב קלוגר.
תורתו של הרב קלוגר נוגעת בין היתר במנוחת הנפש, יציאה ממוסכמות, עשיית המצוות מתוך הרגשה של יחס אב ובן לקדוש ברוך הוא ועם ישראל. את שיעוריו ניתן לשמוע גם בקול הלשון.

שיעוריו

קול הלשון - שיעורי נזר ישראל הרב קלוגר
Material Design

Material Design (או Quantum Paper) היא שפת עיצוב  שמפותחת על ידי גוגל.
Material Design הוכרזה לראשונה ב-25 ביוני 2014, בכנס המפתחים Google IO. כל האפליקציות של גוגל לאנדרואיד ורוב גרסאות הווב שלהן מיישמות את השפה. רוב אפליקציות האנדרואיד מיישמות את השפה, אך המפתחים אינם מחויבים להתאים את האפליקציות לשפה.

כרטיסים

הכרטיסים הם הרכיב המרכזי ב- Material Design, וכל העיצוב מתבסס עליהם. הכרטיסים הוצגו לראשונה עוד לפני ה-Material Design, באפליקציית העוזרת האישית של גוגל שנקראת Google Now.
מעבר לכרטיסים, Material Design מציג קווים מנחים לפיתוח אפליקציות Native, אפליקציות היברידיות ורכיבים גרפיים כמו כפתורים, רשימות ותיבות טקסט.
רבי אליעזר בן יעקב (השני)

רבי אליעזר בן יעקב השני היה לפי ההשערה תנא מתלמידי רבי עקיבא, שפעל בארץ ישראל בדור הרביעי של התנאים.

ההשערה בדבר קיומו

בספרות העוסקת בתולדות התנאים והאמוראים, מקובלת הייתה עד העת החדשה, ההנחה בדבר קיומו של תנא אחד בשם רבי אליעזר בן יעקב. ואולם הנחה זו עוררה קשיים; רבי אליעזר בן יעקב היה מוכר כתנא שחי בשלהי ימי בית המקדש השני ובתקופה שלאחר חורבנו (המאה הראשונה לספירה). בקטעים המיוחסים לו בתלמוד הוא מרבה למסור פרטים על בית המקדש ועבודתו, והתלמוד הבבלי אף מייחס לו את חיבורה של מסכת מידות, המתארת בפרוטרוט את בית המקדש השני. וישנן עדויות נוספות בכתבי חז"ל התומכות בהשערה לפיה הוא חי בימי הבית השני.
מאידך, במדרש בראשית רבה הוא נמנה בין אחרוני תלמידיו של רבי עקיבא: "שנים עשר אלף תלמידים היו לרבי עקיבא... וכולם בפרק אחד מתו... ובסוף העמיד שבעה: רבי מאיר, ורבי יהודה, רבי יוסי, ור' שמעון... ור' אליעזר בן יעקב". הוא מוזכר גם כמי שהשתתף בעיבור השנה עם תלמידי רבי עקיבא. כמו כן, בכמה מקורות מובאת דעתו לצד דעה של אחד מתלמידי רבי עקיבא הללו, ומשתמע שהיה בן דורם וחברם.
לאור זאת, שוררת הסכמה בין חוקרי העת החדשה, רבנים קונסרבטיבים כמו הרב זכריה פרנקל לצד אורתודוקסים כמו הרב יצחק אייזיק הלוי, כי היו שני תנאים בשם רבי אליעזר בן יעקב. ואף הועלתה השערה בדבר קרבה משפחתית ביניהם.
ישנם קשיים בהשערה זו, כמו למשל העובדה שהמשנה מביאה מדברי שני האישים ואינה טורחת לתת בהם סימן היכר, כמו "הזקן" או "הגדול" וכדומה. ואף נראה שחלק מהראשונים סברו שמדובר באדם אחד. אך כאמור, ההשערה המקובלת היא כי אכן היו שני תנאים בשם זה, והחוקרים מתמודדים עם הטענות שהוזכרו וטענות נוספות.
ציטראל

ציטראל או לימונל הוא מרכיב עיקרי בשמן שבצמח עשב לימון, ובשמנים של צמחים אחרים מסוג עשב הלימון, והוא החומר שנותן לעשב הלימון את טעמו ואת ריחו הלימוני. הוא קיים גם בשמנים של ורבנה (לואיזה), מליסה, לימון ותפוז.

תכונות כימיות

ציטראל הוא תרכובת כימית בעלת הנוסחה הכימית C₁₀H₁₆O. הציטראל הוא אלדהיד שמכיל קשרים כפולים (כלומר הוא גם אלקן), ומופיע בטבע כתערובת של שני איזומרים, ציס וטראנס, אשר מגדירים את הסטריאוכימיה (סידור מרחבי) שלו. לשני האיזומרים יש צבע צהבהב וריח אופייני של לימון. לצורת הטראנס, גרניאל, יש ריח חזק לעומת צורת הציס, נראל, שריחה עדין ומתוק יותר.

מחקרים

במחקר שנערך באוניברסיטת בן-גוריון ובשיתוף פעולה עם מרכז מדע ים המלח והערבה, בראשות ד"ר רבקה אופיר ופרופ' יעקב וינשטין, וד"ר נתיב דודאי מהמחלקה לצמחים ארומטיים במרכז המחקר נוה יער נמצא שציטראל הורג תאים סרטניים מבלי לפגוע בתאים רגילים ולכן הוא עשוי לסייע במלחמה בסרטן. המחקר נעשה על תאים שגדלו בתרבית בתוך מבחנות. ריכוז החומר הדרוש להרג התאים הסרטניים הוא נמוך, ונמצא במשקה שהוסף לו גרם אחד של עשב לימון. על פי המחקר, הציטראל הורג את התא הסרטני על ידי הפעלת מנגנון של מוות תאי מתוכנת.

שימושים

שמנים אתריים המופקים מהציטראל, משמשים בעיסוי לחיזוק שרירים והרגעת כאבי עצבים. שמנים אלה משמשים בתעשיית הסבונים והבשמים. כן, משמש הציטראל כבסיס לחומרי ארומה שונים שדרוש להם ריח אופייני של לימון.
ציטראל יכול לשמש לסינתזה של מספר תרכובות אורגניות, כמו למשל ויטמין A.
אינה יופה

אינה יופה (ברוסית: Инна Йоффе; נולדה ב-8 בפברואר 1988) היא שחיינית אמנותית ישראלית.

ביוגרפיה

יופה היא ילידת רוסיה הסובייטית, מתגוררת בירושלים ומתאמנת במועדון מכבי קריית היובל. למדה בחוות הנוער הציוני בירושלים והתאמנה בבריכת החווה. את הקריירה כספורטאית החלה בגיל 15 בתחרויות הזוגות יחד עם אנסטסיה גלושקוב. השתיים הגיעו למקום ה-15 באליפות העולם שנערכה בברצלונה ב-2003 ולמקום השישי באליפות אירופה לנערות שנערכה באותה שנה באנדורה. באליפות אירופה ב-2004 הגיעו למקום העשירי, ובאולימפיאדת אתונה למקום ה-17. לאולימפיאדה זו יצאה בגיל 16 וחצי, והייתה הספורטאית הצעירה ביותר במשלחת הישראלית.
יופה הייתה שותפה גם להישג השיא של נבחרת ישראל בשחייה צורנית (קבוצה של 8 שחייניות) - המקום התשיעי באליפות אירופה במדריד (2004).
לאחר המשחקים האולימפיים פרשה יופה מפעילות ספורטיבית, אך שבה להתאמן בסוף 2006. באליפות אירופה שנערכה באיינדהובן ב-2008, סיימו יופה וגלושקוב במקום השביעי, והבטיחו את השתתפותן באולימפיאדת בייג'ינג. עם זאת, באולימפיאדה הצליחו פחות, וסיימו במקום ה-15. באליפות אירופה בבודפשט ב-2010, שבו יופה וגלושקוב וסיימו במקום השביעי. באליפות העולם שנערכה בשנחאי ב-2011 סיימו במקום ה-14.
באפריל 2012 השיגה, יחד עם גלושקוב, את הקריטריון הבינלאומי בתחרות המיון המקדימה לאולימפיאדת לונדון, לאחר שאת הקריטריון הישראלי השיגו באליפות העולם בשנחאי שנה קודם, ובכך עמדה בקריטריון לשלוש אולימפיאדות עוקבות.
וכיום מאמנת שחייה צורנית בקריית אונו.
דון מינה ואוקי באתרה

דון מינה ואוקי באתרה הוא כלל תלמודי לפיו כאשר נלמד דין מסוים בגזירה שווה מדין אחר, גדרי הדין הנלמד נשארים כפי שהיו לולא הלימוד ולא נלמדים מהדין המלמד. התרגום לעברית של המונח הוא "דון ממנה והעמד במקומה". יש שחולקים על כלל זה וסוברים שהכלל הנכון הוא הכלל המנוגד לכלל זה, "דון מינה ומינה", לפיו גם פרטי הדין נלמדים מהדין המלמד.
דוגמה למחלוקת בנוגע לכלל זה נמצאת בגמרא במסכת יבמות, דף ע"ח, עמוד ב'. הגמרא מביאה מחלוקת האם איסור ממזרות חל על נקבות לאחר עשרה דורות, כלומר האם ניתן להינשא לצאצא של ממזרת לאחר עשרה דורות. הדין לגבי ממזרים הוא שהאיסור שלהם לבוא בקהל חל על כל צאצאיהם לעולם. דין זה נלמד מגזירה שווה מאיסור עמוני ומואבי שלגביהם האיסור לעולם מפורש בתורה, בעוד שלגבי ממזרות האיסור המפורש בתורה הוא רק עד עשרה דורות. למרות שאיסור הממזרות חל הן על זכרים והן על נקבות, מי שסובר "דון מינה ומינה" סובר שהחל מהדור העשירי, האיסור חל על זכרים בלבד, משום שמשם ואילך האיסור נלמד מאיסור עמוני ומואבי, שחל על זכרים בלבד. הסובר "דון מינה ואוקי באתרה" סובר שלמרות שהאיסור נלמד מאיסור עמוני ומואבי, האיסור מקבל את הגדרים המקוריים של איסור ממזרות, והוא חל גם על נקבות לעולם.
דהיינו, הסובר "דון מינה ומינה" סובר שיש ללמוד מן המלמד הן את עצם הדין והן את פרטיו, ולכן סובר "דון מינה (את עצם הדין) ומינה (גם את פרטיו)". לעומת זאת, הסובר "דון מינה ואוקי באתרה" סובר שיש ללמוד מן המלמד רק את עצם הדין, ואילו את פרטיו להשאיר כפי שהיו לולא נלמדו מן המלמד, ולכן סובר "דון מינה (את עצם הדין) ואוקי באתרה (את פרטיו)".
כלל זה אינו תקף רק כאשר הדין נלמד בגזירה שווה, אלא גם כאשר הדין נלמד בבניין אב או בריבוי. כאשר הדין נלמד בהיקש, קיימת מחלוקת ראשונים האם אומרים כלל זה או שבמקרה כזה לכל השיטות אומרים "דון מינה ומינה". כאשר דין נלמד בקל וחומר, מוסכם שאומרים "דון מינה ומינה", משום שכלל אחר קובע כי בקל וחומר "דיו לבא מן הדין להיות כנדון".
לרוב הדעות ההלכה היא שהכלל הקובע הוא "דון מינה ואוקי באתרה", אך ברמב"ם יש כמה מקומות מהם רואים שלעיתים פסק לפי הכלל של "דון מינה ומינה". בספרות האחרונים יש דיון נרחב בדעתו של הרמב"ם בניסיון להבין את המקרים השונים בהם פסק באופנים שונים.
ארגון המטאורים הבינלאומי

ארגון המטאורים הבינלאומי (IMO) נוסד בשנת 1988 ויש לו כמה מאות חברים. הארגון נוסד כדי לענות על צורך גובר והולך לשיתוף פעולה בינלאומי בתצפיות ומחקר מטאורים על ידי חובבים. מאגר נתוני התצפיות של הארגון מכיל כמות גדולה של נתונים משיטות תצפית שונות וממקומות שונים ברחבי העולם. ריכוז מידע זה מבטיח יעילות רבה יותר במחקר על מטרי מטאורים ועל הקשר ביניהם לשביטים ואבק במערכת השמש.
הארגון מפרסם עיתון דו-חודשי בשם WGN וכן מקיים בספטמבר את כנס המטאורים הבינלאומי, בדרך כלל בכפר באחת ממדינות אירופה.
טאראווה

גאוגרפיה

טאראווה מורכב מעשרים וארבעה איונים, מתוכם לפחות שמונה מיושבים. האיון הגדול ביותר (דרום טאראווה) נמתח מבונריקי (הפינה הדרום-מזרחית של האטול) לאורכו של כל הצד הדרומי, מלבד בֶּטְיוֹ. שביל מורם, המכונה השביל היפני, מחבר כעת בין בָּייריקי לבטיו.
העיר הגדולה ביותר, בּיקֶניבֶּאוֹ ושדה התעופה הבינלאומי בונריקי נמצאים בדרום טאראווה.

דמוגרפיה

אוכלוסיית האטול היא 28,802 בני אדם, נכון לשנת 1990. האוכלוסייה היא ברובה מיקרונזית. גדול האוכלוסייה ככל הנראה עובר את כושר הנשיאה של האיים, והקיום בהם נמשך ללא רעב הודות לסיוע בינלאומי, בעיקר מבריטניה, יפן וניו זילנד.

היסטוריה

תומאס גילברט, רב החובל של הספינה "שארלוט" שבבעלות חברת הודו המזרחית הבריטית, היה האירופאי הראשון לתאר את טאראווה, עת הגיע לשם ב-20 ביוני 1788. רישומיו של גילברט מאותה שנה שרדו עד ימינו.
במהלך מלחמת העולם השנייה, נכבש האטול טאראווה על ידי היפנים, והחל מ-20 בנובמבר 1943, היה זה מקום התרחשותו של קרב טאראווה העקוב מדם. באותו יום, כוחות חיל הנחתים האמריקני נחתו בטאראווה, וסבלו מאבידות רבות מאש חיילים יפנים, אשר תפסו עמדות מחופרות באיי האטול. הנחתים אבטחו את האיים לאחר 76 שעות של לוחמה עיקשת, עם כ-6,000 הרוגים בשני הצדדים.

כלכלה

באיון בטיו ממוקם הנמל הראשי, ממנו מיוצאים קופרה ופנינים. 
המטבע המקומי בקיריבטי הוא דולר אוסטרלי.
נורטון קומנדר

נורטון קומנדר (אנגלית: Norton Commander, ידוע גם בתור NC) היא תוכנת ניהול קבצים למערכת ההפעלה DOS. היא נכתבה על ידי חברת פיטר נורטון מחשבים, אשר נרכשה מאז על ידי סימנטק. התוכנה יצאה במספר גרסאות בין השנים 1986–1998. היא הייתה פופולרית למדי באותה תקופה, ויצאו לה מספר חיקויים במשך השנים.
ייחודה של תוכנת נורטון קומנדר היה הצגת ספריות הקבצים עליהם מבצעים את הפעולות בשני פנלים נפרדים, דבר שמאפשר פעולות של העתקת או העברת קבצים מתיקיה אחת לאחרת בקלות.
מערכת ההפעלה חלונות 95 שהשיקה מיקרוסופט כללה תחליף ל- NC בדמות סייר הקבצים של חלונות. עובדה זו, בצירוף יתרונו של סייר הקבצים על NC בתמיכה בשמות קבצים ארוכים (מעל 8 תווים), גרמה למשתמשים רבים לחדול מלהשתמש ב-NC. בתגובה הושקה גרסה 5.51 של הנורטון קומנדר, אשר תמכה בשמות קבצים ארוכים. ב-1999 יצאה לשוק תוכנת נורטון קומנדר למערכת חלונות בשם Total Commander, אולם היא לא זכתה להצלחה מסחרית.
החל משנת 2016 ניתן להריץ מקבילה לינוקסית על Windows10 בשם Midnight Commander. ל Midnight Commander התממשקות טוטאלית עם Windows בעקבות WSL.
סירת מנוע

רגולציה בישראל

בישראל אירעו מספר תאונות שסירות מנוע היו מעורבות בהן, חלקן קטלניות. בייחוד ידועה התאונה בכנרת בה נהרג שוער מכבי חיפה ונבחרת ישראל בכדורגל אבי רן. בעקבות זאת הוחמרה הרגולציה על בעלי ומשתמשי הסירות. תקנות משרד התחבורה (רשות הספנות והנמלים) מגדירות סירת מנוע ככלי שיט שאורכו אינו עולה על 7 מטרים, אשר אינו אופנוע ים או מפרשית, ואשר מונע בכוח מנוע, וקובעות כי השטתו מותרת רק ברישיון. 
הסירות מחולקות לשני סוגים: עוצמה א' - מנוע בהספק של 5 כ"ס עד 150 כ"ס, ועוצמה ב' - מנוע מעל תחום זה. לכל סוג יש תנאי רישיון שונים.
בישראל ניתן לשכור סירות מנוע לשיט בכנרת, בגני יהושע בתל אביב ובפארק הלאומי ברמת גן.
אוסטרליה הדרומית

היסטוריה

אוסטרליה הדרומית התגלתה (על ידי מגלים אירופאים) בשנת 1627, כאשר ספינה הולנדית בשם Gulden Zeepaert עברה בקרבת החוף.
רב החובל של הספינה, פרנסואה ת'יג'סן קרא לארץ שאת חופה גילה - "ארץ פיטר ניוטס" ("Pieter Nuyts Land").
החוף מופה על ידי מת'יו פלינדרס וניקולס בודין בשנת 1802.
בשנת 1831 נוסדה מושבת אוסטרליה הדרומית על ידי חברת אוסטרליה הדרומית, אשר מכרה אדמות למתיישבים.
בכך שונה הייתה המושבה ממושבות אחרות באוסטרליה - אשר היו מושבות עונשין.
אוסטרליה הדרומית הייתה למעשה "פרובינציה" של בריטניה ולא "מושבה", אף שכונתה בפי כל "מושבה".

גאוגרפיה

מרבית שטחיה של אוסטרליה הדרומית צחיחים או צחיחים למחצה. רק בכחמישית משטחה יורדים משקעים של יותר מ-250 מילימטר בשנה.
רכס ההרים העיקרי הוא רכס פלינדרס המהווה פארק לאומי (הפארק הלאומי רכס פלינדרס שאורכו 800 ק"מ והוא משתרע בין כף ג'רביס לאגם טורנס).
אוסטרליה הדרומית גובלת בכל מדינות אוסטרליה והטריטוריות המצויות ביבשת אוסטרליה (למעט טריטוריית הבירה האוסטרלית).

ממשל

אוסטרליה הדרומית היא מונרכיה חוקתית, כאשר בראש המדינה עומדת מלכת אוסטרליה.
למדינה שני בתי מחוקקים - האספה המחוקקת של אוסטרליה הדרומית (בית תחתון) והמועצה המחוקקת של אוסטרליה הדרומית (בית עליון).
ראש השרים של אוסטרליה הדרומית הוא מייק ראן, חבר מפלגת העבודה האוסטרלית.
כאשר הוקמה המושבה, המושל הראשון של אוסטרליה הדרומית היה ג'ון הינדמארש אשר קיבל כתב הרשאה מאת הממשלה הקיסרית של המלכה ויקטוריה, והיה חב בדיווח רק למשרד המושבות הבריטי, ובשל כך לא הייתה דמוקרטיה במושבה, והוא לבדו היה הגוף השולט, המחוקק והשופט. בשנת 1843 הוקמה מועצה על מנת לייעץ למושל. מועצה זו נקראה "המועצה המחוקקת" אשר השתתפו בה ארבעה נציגי המתיישבים אשר מונו על ידי המושל, ושלושה נציגי הממשלה הבריטית.
למושל נותרו סמכויות ביצוע מוחלטות.
בשנת 1851 חוקק הפרלמנט את חוק ממשלת המושבות האוסטרליות והרשה את בחירת הנציגים של כל בית מחוקקים של כל מושבה ומושבה. בהתאם לחוק זה נבחרה ממשלה באוסטרליה הדרומית כאשר מתוך 24 חברי הממשלה 16 נבחרו בהצבעה (על ידי גברים לבנים בעלי ממון מעל רף מסוים) וה-8 הנותרים נבחרו על ידי המושל.
מטרתו של הגוף הנבחר היה לנסח חוקה למדינה.
הגוף הנבחר ניסח חוקה דמוקרטית, על פיה יהיו שני בתי מחוקקים, וכן נקבע שהממשלה תוקם על ידי המפלגה לה מספר הקולות הרב ביותר (או הקואליציה).
אוסטרליה הדרומית הייתה הראשונה במדינות אוסטרליה שנתנה זכות בחירה לנשים (בשנת 1894).
יריב רוקני

קריירה

לאחר שסיים גיל נוער, החל יריב רוקני את הקריירה בליגה הארצית בבוגרים של הפועל יהוד בעונת 1993/1994. לאחר מכן חזר לשנתיים בקבוצת האם, הפועל חולון, בין היתר השתתף בגביע קוראץ'. 
בעונת 1998/1999 הגיע רוקני לקבוצת הפועל תל אביב, איתה העפיל לליגת העל. בעונה שלאחר מכן העפיל עם מכבי קריית מוצקין לליגת העל. ובעונה שלאחר מכן העפיל עם מכבי גבעת שמואל לליגת העל. בעונת 2000/01 שיחק במכבי חדרה בליגת העל וירד עימה לליגה השנייה. בעונת 2001/02 שיחק בהפועל עפולה ובעונת 2002/03 בהפועל לב השרון.
לאחר עונה אחת בליגת העל במדי בני השרון, הגיע בעונת 2004/2005 לליגה הארצית לבית"ר בנימינה והעפיל איתה לליגה הלאומית, בנוסף לזכייה בגביע האיגוד. חזר לעונה אחת בבני השרון ולאחר מכן לעוד שנתיים בבנימינה הפך לאחד משחקני ההגנה הטובים ביותר בליגת המשנה. לאחר מכן בעונת 2008/2009 שיחק בקבוצת מכבי אשדוד עם המאמן רמי הדר, נתן עונה מצוינת וסיים במקום השני בתום העונה הסדירה. ונעצר רק ברבע גמר הפלייאוף.
בעונת 2009/2010 חזר לקבוצת הפועל תל אביב כששיחקה בליגה הארצית. העפיל עם הקבוצה לליגה הלאומית. בתחילת עונת 2011/2012 נפצע באחד האימונים וסיים את העונה. בסיום עונה זו, העפילה הקבוצה לליגת העל.
אגאו

היסטוריה

פליניוס הזקן שחי במאה הראשונה מזכיר קבוצה שנקראת "אסצה" שחיה ברמה האתיופית והיא כוללת בתוכה עמים רבים. בתבליט מונומנטום אדוליטנום מוזכרים האגאו בשם "אתאגוס". קוסמוס אינדיקופלוסטס מזכיר במאה ה-6 את האגאו. האגאו נזכרים בתבליט של המלך אזנה האקסומי מהמאה ה-4 וכן על ידי המלך כלב במאה ה-6.
התאוריה המקובלת היא שהאגאו הם התושבים המקורים של חבש ואכלסו את האזור שבין נהר המרב והבלסה בצפון ועד לנהר ג'מה בדרום לבין נהר התכזה במערב.
כיום קבוצה זו קיימת במובלעות באזורים אלו שכוללים את הבילאנים בסביבות העיר כרן שבאריתריאה, הכמנתים והקווארים החיים במחוז צפון גונדר שבאמהרה, מערבה מנהר הטאקאז וצפונית לאגם טאנה, מספר אגאווים חיים גם באזור שמדרום לאגם טאנה, בסביבות העיר דאנגילה ובמחוז אגאו אוי שבמדינת אמהרה, והקאמירים החיים בסביבות העיר סוקוטה שבמחוז וג המרה על הגבול עם מדינת תיגראי.
אלינה פוגוסטקינה

ביוגרפיה

פוגוסטקינה נולדה בלנינגרד כבת להורים כנרים. החלה לנגן בגיל 4. את הופעתה הראשונה עשתה בגיל 5.
בהיותה בת 9, עברה משפחתה של פוגוסטקינה להיידלברג, שם נאלצה המשפחה להתקיים מנגינה ברחוב. על אותה עת אמרה ברבות הימים: "אני חושבת על עברי בהכרת תודה גדולה. במיוחד בתקופה זו בחיי, כאשר לא נהנינו מתחושת ביטחון, זכינו לכל כך הרבה נדיבות מאנשים זרים לגמרי. לקחו אותנו הביתה, העניקו מקום לישון ולעיתים אף אפשרו לגור תקופת-מה תחת קורת הגג שלהם. בתקופה ההיא למדתי לתת אמון באנשים..."
פוגוסטקינה התמודדה בהצלחה רבה בכמה תחרויות בינלאומיות, בהן ב-1997 בה זכתה בתחרות ע"ש שפור, וב-2005 קיבלה את הפרס הראשון בתחרות התשיעית הבינלאומית ע"ש יאן סיבליוס בהלסינקי. בתחרות זו היא אף קיבלה פרס מיוחד לפרשנות הטובה ביותר של הקונצ'רטו של סיבליוס לכינור. עת זכתה בתחרות, למדה פוגוסטקינה באקדמיה למוזיקה ע"ש הנס אייסלר בברלין אצל אנטייה וייטהאס.
פוגוסטקינה ניגנה עם תזמורות רבות ברחבי העולם ושיתפה פעולה עם בכירי המנצחים בזמננו ובהם ולדימיר אשכנזי, גוסטאבו דודמל, פארבו יארבי, מיכאל זנדרלינג. הכנרת מרבה לנגן גם בהרכבים קמריים ובמסגרת זו איחדה כוחות עם סטיבן איסרליס, יורי בשמט, גדעון קרמר, כריסטוף אשנבך, ג'ושוע בל ואחרים. מאז 2013, מנגנת פוגוסטקינה על כינור סטרדיווריוס ססרנו (1717), שהעניקה לה קרן ניפון למוזיקה (Nippon Music Foundation).
מעבר לעיסוקה במוזיקה הקלאסית, פוגוסטקינה מתעניינת בפילוסופיה ובודהיזם, ורוקדת טנגו.
פוגוסטקינה מתגוררת בברלין והיא אם לבת.
גרשון מנדל גרליק

תולדות חייו

נולד בעיר יאלטה שברוסיה, לרבקה לאה והרב חיים מאיר גרליק.
למד בישיבות המחתרתיות. בתש"ז יצאו בני משפחתו מרוסיה, בתחילה שהו בגרמניה, ובהמשך עלו לישראל. בשנת ה'תש"ט עם הקמת היישוב כפר חב"ד עברו לגור במקום, למד בישיבת אחי תמימים בתל אביב ובישיבת תומכי תמימים בלוד, אצל המשפיע הרב שלמה חיים קסלמן.
בשלהי חודש סיוון תשט"ו התחיל ללמוד בישיבת תומכי תמימים המרכזית, שם הוסמך על ידי הרב ישראל יצחק פיקרסקי והרב מרדכי מנטליק.
בתמוז ה'תשי"ח התחתן עם בתיה בת הרב שלום פויזנר בחצר של בניין 770.
בחודש כסלו תשי"ט יצא לשליחות לעיר מילאנו שבאיטליה, הרבי מלובביץ' עצמו יצא ללוות את משפחתו.
כאשר הגיע למילאנו התחיל לכהן כרבה של הקהילה האשכנזית.
הרב גרליק הקים במשך השנים קהילת חב"ד המורכבת ממשפחות שהתקרבו על ידו ליהדות, וחסידי חב"ד, בשנת תשנ"ד הוא הקים במילאנו בניין בצורת מרכז חב"ד העולמי - 770, המשמש גם כמרכז הפעילות של בית חב"ד בעיר.
במשך השנים עשה שליחויות רבות למען הרבי מלובביץ', ביניהן: הוצאת פסק דין הלכתי שמסקנתו שמבצע אנטבה היה נס משמים, כשיטתו של הרבי ונגד טענותיהם של חסידי סאטמר.
במהלך שנות השלושים יצאו יהודים רבים מרוסיה ועברו דרך העיר נאפולי, איטליה, והרב גרליק, יחד עם עוד כמה חסידי חב"ד, פעל רבות להפצת יהדות במקום, ובנו להם שם בית כנסת, מקווה, מסעדה כשרה ועוד. הרבי התייחס ברבים לפעילות זו.
בשנת תש"ס (2000) הקים את מרכז רבני אירופה וצירף עוד כמה רבנים לעמוד בראש הארגון.